Resolució 9/2017, de 18 de gener
Còpia de la Descripció del lloc de treball que ocupa.
S'acumula la resolució de les reclamacions atès que totes s'adrecen contra el mateix òrgan de l'Administració i existeix una identitat substancial del seu objecte.
La informació sol·licitada (tasques i relacions jeràrquiques de dependència del lloc de treball que ocupa la persona reclamant) forma part de la informació que conté el document Descripció del Lloc de Treball (DLT) que elaboren els diversos Departaments de la Generalitat en el marc de la confecció del manual d'organització intern.
No hi ha dubte que la DLT ha de ser accessibles per a la persona que ocupa aquell lloc de treball, i de fet, l'Administració no objecta ni oposa cap límit a aquest accés.
Però l'Administració informa que no disposa encara de la DLT del lloc de treball concret que es demana.
D'acord amb l'article 2.b LTAIPBG el dret d'accés es garanteix en relació amb la informació de què disposa l'Administració, sense que pugui tenir per objecte, en conseqüència, informació inexistent en el moment de sol·licitar-la.
En el mateix sentit, cal recordar que el dret d'accés no empara la pretensió que l'Administració elabori, ex novo, informació per satisfer-lo, sense entrar en consideracions relatives a l'obligació o conveniència que aquesta informació existís prèviament, que depassen l'àmbit de l'activitat revisora d'aquesta Comissió.
Però atès que l'Administració informa que el document que es reclama està en fase d'elaboració i revisió i vist que no només no s'oposa al seu accés sinó que es compromet a donar resposta a la sol·licitud quan en disposi, s'estima el dret d'accés de la persona reclamant diferint l'execució o lliurament material de la informació al moment en què aquesta DLT estigui definitivament elaborada i aprovada.
Sentit de la resolució: Estimació.
L'article 57 de la Llei 39/2015, d'1 d'octubre, del Procediment Administratiu Comú de las Administracions Públiques preveu que l'òrgan que tramita un procediment pugui acumular-lo a d'altres amb els quals tingui una identitat substancial o una connexió íntima.
Aquesta previsió seria aplicable a aquest cas ja que totes les Reclamacions s'adrecen contra el mateix òrgan de l'Administració i existeix una identitat substancial del seu objecte.
D'acord amb això, en aplicació dels principis d'economia i simplicitat que han de presidir l'activitat administrativa, i vist que de l'acumulació no se'n deriva perjudici per a les parts ni per a l'interès general, resulta oportú i ajustat a Dret l'acumulació de les Reclamacions identificades a l'antecedent 1 d'aquesta Resolució.
L'article 39.1 LTAIPBG estableix que les resolucions expresses o presumptes en matèria d'accés a la informació pública poden ser objecte de reclamació gratuïta i voluntària davant de la GAIP.
L'Administració reclamada rau dins l'àmbit d'aplicació de l'LTAIPBG (article 3) i, per tant, està obligada a facilitar l'accés a la informació pública de què disposi, i de conformitat amb l'article 72 LTAIPBG, la GAIP és competent per atendre les reclamacions que s'adrecin contra ella en matèria d'accés a informació pública.
Les reclamacions reuneixen els requisits formals establerts per l'LTAIPBG i pels Manuals aprovats per la GAIP i per tant, són admissibles a tràmit.
La informació sol·licitada de manera idèntica en cadascuna de les tres Reclamacions (tasques i relacions jeràrquiques de dependència del lloc de treball que ocupa la persona reclamant) forma part de la informació que conté el document Descripció del Lloc de Treball (DLT) que elaboren els diversos Departaments en el marc de la confecció del manual d'organització previst per l'article 66 del Decret legislatiu 1/1997, de 31 d'octubre, pel qual s'aprova la refosa en un Text únic dels preceptes de determinats textos legals vigents a Catalunya en matèria de funció pública, que preveu que s'hi puguin incloure la descripció de la missió, les funcions bàsiques i les tasques més rellevants dels diferents òrgans o llocs de treball i de les altres característiques dels llocs, amb l'advertiment exprés que les definicions incloses en el manual tenen només caràcter orientatiu i poden ser modificades lliurement per l'Administració per tal d'ajustar-les als canvis que es vagin produint en els llocs de treball en funció dels serveis que s'hi hagin de prestar.
Igualment, la Disposició addicional cinquena del Decret 123/1997, de 13 de maig, pel qual s'aprova el Reglament general de provisió de llocs de treball i promoció professional dels funcionaris de l'Administració de la Generalitat de Catalunya, preveu que els departaments, per tal de facilitar l'adequada elaboració de les convocatòries i la gestió de personal, a més de les relacions de llocs de treball i de les normes que configuren l'estructura orgànica dels respectius departaments, elaborin manuals d'organització en els quals s'inclouran la descripció de la finalitat, funcions, i si escau, les tasques bàsiques dels diferents òrgans o llocs de treball, així com altres característiques que es considerin d'interès per a la gestió dels recursos humans.
Tot i que es tracta, doncs, de manuals interns d'organització, no hi ha dubte que han de ser accessibles per a la persona que ocupa aquell lloc de treball, i de fet, l'Administració no objecta ni oposa cap límit a aquest accés.
Ara bé, de l'informe de l'Administració es desprèn que en l'elaboració de les DLT, on es detallen les funcions, objecte, missió, dependència jeràrquica, relacions amb el personal que en depèn, guiatge i supervisió, entre d'altra informació, es prioritzen les d'aquells llocs que són de comandament o singulars, i que, en no ser-ho les places per les qual s'interessen les persones reclamants, no se'n disposa encara.
Tanmateix, l'escrit de l'Administració informa que s'ha traslladat el document per a la seva elaboració a la unitat en la que es troben adscrites les persones reclamants i que actualment el Servei de Gestió i Coordinació de Personal estaria revisant els documents que li hauria tramès aquesta unitat, tot assumint el compromís de donar resposta a les sol·licituds d'accés objecte de reclamació quan disposi del document definitiu.
D'acord amb l'article 2.b LTAIPBG, el dret d'accés es garanteix en relació amb la informació de què disposa l'Administració, sense que pugui tenir per objecte, en conseqüència, informació inexistent en el moment de sol·licitar-la.
En el mateix sentit, cal recordar que el dret d'accés no empara la pretensió que l'Administració elabori, ex nov o, informació per satisfer-lo, sense entrar en consideracions relatives a l'obligació o conveniència que aquesta informació existís prèviament, que depassen l'àmbit de l'activitat revisora d'aquesta Comissió.
Però atès que l'Administració informa que el document que és objecte de cada Reclamació està en fase d'elaboració i revisió i vist que no només no s'oposa al seu accés sinó que es compromet a donar resposta a les sol·licituds quan en disposi, s'estima el dret d'accés de les persones reclamants diferint l'execució o lliurament material de la informació al moment en què aquestes DLT estiguin definitivament elaborades i aprovades.
Sobre la base dels antecedents i fonaments jurídics exposats, el Ple de la GAIP, en la sessió de 18 de gener de 2017, resol per unanimitat: